Eldvarnir og hestavörur saman á Akranesi Böðvar Jóhannesson stofnandi og eigandi Eldvarna ehf. á Akranesi hefur selt fyrirtækið hjónunum Birni Ólafssyni og Guðríði Gunnarsdóttur frá Þúfu í Kjós . “ Ég stofnaði þetta á afmælisdeginum hans pabba 28. október 1993 . Þetta eru því sextán ár og einn dagur sem ég hef rekið þetta , ” segir Böðvar en afhendingardagur fyrirtækisins var 1. desember . Böðvar hefur veitt alhliða þjónustu með slökkvitæki og eldvarnabúnað jafnt til einstaklinga og fyrirtækja . “ Viðskiptavinirnir eru flestir hér á Akranesi og einnig eru stóriðjurnar á Grundartanga umfangsmiklar en ég hef reynt að veita þeim snögga og góða þjónustu . Útgerðarmenn voru líka stórir viðskiptavinir en bátum hefur fækkað hér á Skaganum og því eru viðskiptin minni . Ég hef lítið farið um Vesturlandið en nokkrar ferðir norður á Strandir en ég er með allan búnað til að hlaða slökkvitæki í bílnum . ” Böðvar segir einstaklinga ekki nógu vakandi fyrir því að hafa eldvarnabúnað í íbúðum sínum . “ Það þurfa að vera slökkvitæki og eldvarnateppi á hverju heimili ásamt því að reykskynjarar þurfa að vera í hverju herbergi . Nú eru komnir reykskynjarar sem eru þráðlaust samtengdir , sem getur komið sér vel í stórum húsum , eins og til dæmis mikið er af hér á Skaganum . Ef eldur kviknar á einni hæðinni fara reykskynjarar líka af stað á öðrum hæðum . Fólk þarf líka að vera duglegra við að láta skoða slökkvitæki , ” segir Böðvar . Hestavöruverslun með eldvörnunum Nýju eigendurnir ætla að vera með meiri starfsemi í húsnæðinu að Smiðjuvöllunum , enda plássið gott í nýlegu húsinu . “ Við verðum líka með litla hestavöruverslun hérna undir nafninu Hestahorn B og B. Við ætlum að bjóða þar upp á allt það helsta sem hestamenn þurfa og ef það verður ekki til á lager getum við útvegað það með litlum fyrirvara . Auk þess verðum við með notuð reiðtygi í umboðssölu , ” segir Björn en hann segir konu sína verða aðallega í versluninni en bæði hafa þau stundað hestamennsku lengi . “ Þessi þjónusta hefur ekki verið hér á Akranesi í áratugi þannig að við vonum að markaðurinn sé til staðar . ” Björn segist reikna með að markaðssvæði sitt í eldvarnaþjónustunni verði svipað og verið hafi hjá Böðvari en þó vonist hann til að ná viðskiptum norður með Vesturlandi . Það gerir hann í ljósi breyttra aðstæðna þar sem samkeppnislög heimila ekki lengur starfandi slökkviliðsmönnum að sjá um eftirlit og áfyllingu slökkvitækja . Björn hefur verið með Böðvari síðasta mánuðinn að kynna sér starfsemina en sjálfur er hann þó ekki ókunnugur þessum störfum því hann starfaði við slíkt í Reykjavík áður . Böðvar segist ætla að hafa það náðugt á næstunni enda kominn á aldur til þess . “ Ég var nú farinn að minnka þetta við mig og var með starfsmann hjá mér í sumar . Ég hef líka verið að dunda við að fella net og fleira enda lærður netagerðarmaður . Ætli ég verði ekki eitthvað við það áfram , ” segir hann en allur búnaður og tæki Eldvarnar ehf. ásamt húsnæðinu fylgdi með í sölu Böðvars á fyrirtækinu .